R. Fico, poslanec: (2004-06-18):
Vážené dámy a páni, návrh uznesenia, ktorý predkladám v mene poslaneckého klubu strany Smer, je dôsledkom toho, že zatiaľ politické orgány, či to je vláda Slovenskej republiky, alebo to je Národná rada Slovenskej republiky, nereagovali na neuveriteľné skutočnosti, ktoré sa objavili v správe o činnosti Slovenskej informačnej služby v roku 2003. Trochu ma mrzí, že po tom, čo správa obsiahla rôzne konštatovania, dokonca konštatovania bez tých typických uvádzajúcich slov ako údajne alebo existujú informácie, ale ktorá úplne presne komentuje niektoré javy a procesy, ktoré prebiehajú v oblasti štátneho majetku, že napriek tomuto sme neboli schopní ani v Národnej rade pritlačiť vládu Slovenskej republiky, aby niečo k tejto správe povedala. Rovnako je veľmi zlé, že ani jednotliví ministri, ktorí zodpovedajú za rezorty, v ktorých sa objavili mnohé podozrenia, ani sa len nepostavili pred verejnosť a buďto vyvrátili, alebo nevyvrátili, a to už ani nehovorím o tom, že ani orgány činné v trestnom konaní zatiaľ neposkytli vyčerpávajúce informácie o tom, čo sa v týchto prípadoch, o ktorých hovorí Slovenská informačná služba, robí. Vážené dámy a páni, iba tak na občerstvenie našej vlastnej pamäti by som rád niektoré skutočnosti, ktoré sú v tejto správe, zopakoval. Sú to skutočnosti, ktoré možno, keby sa objavili v nejakom inom politickom parlamentnom systéme, tak by znamenali veľké politické zemetrasenie, len akosi my sme si zvykli na podobné javy, a preto možno, keď už nič iné nie, tak aspoň si povedzme to, čo Slovenská informačná služba nazhromaždila, aké závažné podozrenia vyslovuje. Slovenská informačná služba v priebehu roku 2003, a to už citujem, „sústavne upozorňovala na tunelovanie spoločností a organizácií vo vlastníctve štátu“. Po takejto vete by mala padnúť vláda.  Ale nič sa nedeje, iba to čítame ako zvýraznenú vetu v správe o Slovenskej informačnej službe. Realizovanie úhrad za predražené alebo nerealizované dodávky tovarov alebo služieb, účelové uzatváranie nevýhodných zmlúv za úplatok, podhodnotený predaj výrobkov a služieb štátnej firmy súkromným spoločnostiam a dodávky tovaru nesolventným firmám patrili k najvyužívanejším formám pri netransparentnom nakladaní s majetkom štátu. Ďalej Slovenská informačná služba, citujem, „informovala o prípadoch tunelovania strategických energetických podnikov, ktorých je majoritným vlastníkom štát, o tunelovaní železníc prostredníctvom nevýhodných zmlúv s dodávateľmi, pričom upozornila aj na problematiku riešenia obchodného sporu v súvislosti s nezákonnými zmluvami“. Ako to je možné, že už nestávajú pred parlamentom minister hospodárstva, minister dopravy a nereagovali na tieto závažné veci. Tak teda buď minister hospodárstva mal povedať, že vie o tom a dáva teraz priestor orgánom činným v trestnom konaní, aby konali, alebo povie, je to lož, klamstvo, nič také sa v strategických podnikoch nedeje. Ako to je možné, že doteraz nevystúpil minister dopravy a nereagoval na vetu v správe Slovenskej informačnej služby, že sa tunelujú železnice. Tak kto iný má niečo povedať o javoch a procesoch tejto inštitúcie. Absolútna perla v správe Slovenskej informačnej služby, na ktorú som naozaj čakal reakciu, je, citujem, „v roku 2003 Slovenská informačná služba naďalej poukazovala na tunelovanie pri výstavbe diaľničného tunela“. Tak toto sa môže stať iba na Slovensku, že tunelujeme ešte aj výstavbu diaľničného tunela. Ale to je jednoducho konštatovanie v správe Slovenskej informačnej služby. Keď bola mimoriadna schôdza o boji proti korupcii a klientelizmu, vážené dámy a páni, z vládnej koalície ste všetci kričali, demagógia, populizmus a ďalšie veci. Prečo teraz nekričíte demagógia a populizmus, keď to hovorí správa Slovenskej informačnej služby, tej služby, ktorej riaditeľom je váš nominant. Tej služby, ktorá má miliardový rozpočet, ktorá má niekoľko tisíc zamestnancov, má technické zariadenie, aby tieto informácie mohla riadnym spôsobom monitorovať a potom postupovať ďalej. Idem ďalej. SIS, citujem, „poukázala na tunelovanie niektorých podnikov v pôsobnosti ministerstva obrany“. Kde je minister obrany? Ako je to možné, že minister obrany nereagoval na takúto závažnú skutočnosť v správe Slovenskej informačnej služby? V oblasti privatizácie SIS informovala o netransparentnej a nevýhodnej privatizácii viacerých podnikov SAD realizovanej pod trhovú cenu. Niekoľko podnikov SAD sprivatizovali vzájomne prepojené osoby a v niektorých prípadoch privatizéri získali prostriedky na privatizáciu tunelovaním podnikov pred vlastnou privatizáciou. Dva podniky SAD pravdepodobne sprivatizovali firmy prepojené na podsvetie. A nič. Ticho, nikto nereaguje, ako keby sa absolútne nič neudialo. Mimoriadne dôležité sú informácie, ktoré sa týkajú informačných technológií. Citujem: „SIS venovala pozornosť aj procesom  výberových konaní na dodávateľov budovaných riadiacich informačných systémov v spoločnostiach ovládaných štátom. Niektoré z nich sprevádzala vysoká miera klientelizmu a korupcie. Rozsiahly priestor na flexibilné oceňovanie projektu vo viacerých prípadoch umožňoval neprimerané zvýšenie konečnej ceny.“ Ďalej správa hovorí, že Slovenská informačná služba poskytla informácie o korupcii správcov konkurzných podstát, o nezákonnom ovplyvňovaní rozhodovania sudcov najmä pri riešení obchodných sporov. Zistené boli poznatky o korupcii pri poskytovaní poľnohospodárskych dotácií. Kde je minister pôdohospodárstva? O čom hovorí teraz správa? Je to výmysel, je to klamstvo alebo sa orgány činné v trestnom konaní zaoberajú korupciou pri poskytovaní poľnohospodárskych dotácií? Kde je minister práce, rodiny a sociálnych vecí, ak správa hovorí o korupcii pri vyplácaní dávok sociálnej pomoci, ak hovorí o korupcii pri organizovaní rekvalifikačných kurzov? Kde je minister vnútra, ak sa hovorí o korupcii pri udeľovaní cestovných víz na pobyt v Slovenskej republike? Toto sú všetko skutočnosti, ktoré obsahuje správa Slovenskej informačnej služby. Už ani nehovorím o tom, že Slovenská informačná služba v roku 2003 poskytla informáciu, ktorá poukazovala na predaj obilia zo štátnych hmotných rezerv vopred určenej firme za nižšiu ako trhovú cenu. Vážené dámy a páni, chcem vás poprosiť. Majme sebaúctu k sebe. Jednoducho nedovoľme, aby podobné závažné konštatovania sa vždy skončili tak, že sa zametú pod koberec, alebo tak, že zostanú iba na papieri a viac sa im jednoducho nikto nevenuje. Keďže vláda Slovenskej republiky doteraz nezaujala žiadne stanovisko k tejto správe, odmietala všetky pokusy o vyžiadanie stanoviska vyjadreniami typu, že nie je vhodné politizovať správu Slovenskej informačnej služby a že veď orgány činné v trestnom konaní konajú. Ja teda nevidím nikoho zatvoreného za korupciu ani za klientelizmus. Naháňame ľudí, ktorí dajú päťtisícový úplatok. Tých posielame do väzenia. Dávame ľudí do väzby niekedy na rok alebo na dva roky za trestné činy podstatne menšej závažnej nebezpečnosti. A tu sa hovorí o tunelovaní, o miliardových sumách a ľudia možno práve tí, ktorí to robia, chodia do Smotánky Markízy ako najväčšie celebrity Slovenskej republiky. Toto je problém Slovenska, na ktorý treba reagovať. Z tohto dôvodu, vážené dámy a páni, sme pripravili návrh uznesenia Národnej rady Slovenskej republiky, ktorý sme nazvali k zabezpečeniu hospodárskych záujmov Slovenskej republiky pri privatizácii podnikov s charakterom prirodzeného monopolu alebo majetkovej účasti štátu na podnikaní uvedených právnických osôb. Národná rada Slovenskej republiky na základe rokovania Národnej rady k činnosti Slovenskej informačnej služby i ďalších poznatkov žiada vládu Slovenskej republiky predložiť Národnej rade do 30 dní od prijatia tohto uznesenia správu. Po prvé, o vyvodení zodpovednosti za chyby, omyly, porušenie právnych predpisov a ohrozenie hospodárskych záujmov v procese privatizácie. Po druhé, správu o stave, podobe a konkrétnych podmienkach privatizácie podnikov s charakterom prirodzeného monopolu alebo majetkovej účasti štátu na podnikaní uvedených právnických osôb. Po tretie, o prijatých opatreniach v procese privatizácie zamedzujúcich opakovanie skutočností opísaných v správe o činnosti Slovenskej informačnej služby za rok 2003. Po štvrté, o zabezpečení hospodárskych záujmov Slovenskej republiky pri a hlavne po privatizácii podnikov s charakterom prirodzeného monopolu alebo majetkovej účasti štátu na podnikaní uvedených právnických osôb. A po piate, o zabezpečení rešpektovania čl. 55 ods. 1 Ústavy Slovenskej republiky novými majiteľmi podnikov s charakterom prirodzeného monopolu ako neoddeliteľnej súčasti rozhodnutí o privatizácii. Ďakujem pekne, vážené dámy a páni. (Potlesk.)